12. ฐานะการเงินและผลการดำเนินงาน

  12.1 งบการเงิน

  (ก) สรุปรายงานการสอบบัญชี

  ผู้สอบบัญชีได้แสดงความเห็นในรายงานการสอบบัญชีแบบไม่มีเงื่อนไขในรอบระยะเวลา 3
  ปีที่ผ่านมา

(2) ตารางสรุปงบการเงินรวม

[]

[]

[]

[]

(3) อัตราส่วนทางการเงินที่สำคัญ

[]

  12.2 คำอธิบายและการวิเคราะห์ฐานะการเงินและผลการดำเนินงาน

(1) ผลการปฏิบัติตามแผนการดำเนินธุรกิจ

  ในปี 2548 กลุ่มบริษัทได้มีการดำเนินการตามโครงการในอนาคต
  ตามที่ได้เปิดเผยข้อมูลไว้ในรายงานประจำปีของบริษัทฯ ในปี 2547
  เพื่อนำไปสู่การเป็นกลุ่มบริษัทธุรกิจบันเทิงครบวงจรดังนี้

-   บริษัทฯได้เพิ่มช่องทางการจัดเก็บรายได้ในธุรกิจเพลง
    เพื่อบริหารจัดการเรื่องลิขสิทธิ์และควบคุมการละเมิดลิขสิทธิ์ โดยจัดตั้งบริษัท คลีนคาราโอเกะ
    จำกัด ด้วยทุนจดทะเบียน 20 ล้านบาท บริษัทฯ ลงทุนในสัดส่วนร้อยละ 80
    ดำเนินธุรกิจจัดเก็บเงินจากตู้คาราโอเกะ บริหารจัดการเรื่องลิขสิทธิ์เพลง
    การแบ่งจ่ายค่าลิขสิทธิ์เพลง การ update เพลงใหม่ทุกเดือน
    และการให้บริการตู้คาราโอเกะ

-   บริษัทฯ ลงทุนเพิ่มในบริษัท สนามหลวงการดนตรี จำกัด ผ่านบริษัท จีเอ็มเอ็ม โฮลดิ้ง จำกัด
    (ซึ่งแกรมมี่ถือหุ้นร้อยละ 100 ) จำนวน 10 ล้านบาทเพื่อขยายธุรกิจเพลง
    โดยบริษัทสนามหลวงการดนตรี จะเน้นการสร้างสรรค์เพลงในแนวอินดี้
    และเปิดโอกาสให้กลุ่มศิลปินอิสระนำผลงานเพลงมาเสนอ เพื่อทำธุรกิจร่วมกับบริษัท

-   บริษัทฯ มีการ Re-branding หน่วยงาน อราทิสท์ และบริษัท อราทิสท์ แมเนจเม้นท์ จำกัด
    เพื่อดำเนินกลยุทธ์เชิงรุกในธุรกิจบริหารศิลปินมากยิ่งขึ้น โดยให้บริการคลอบคลุมทั้งประเภท
    Music เช่น งานร้องเพลง เล่นดนตรี และประเภท Non-Music เช่น งานเดินแบบ
    งานพิธีกร

-   บริษัทฯ ลงทุนในหุ้นสามัญของบมจ. ซีเอ็ด ยูเคชั่น ในสัดส่วนร้อยละ 13
    ของทุนจดทะเบียนและเรียกชำระแล้ว โดยมีมูลค่าการลงทุนทั้งสิ้น 348 ล้านบาท
    ซึ่งเป็นการลงทุนที่ให้ผลตอบแทนที่ดี
    และก่อให้เกิดผลประโยชน์ร่วมกันจากการพัฒนาและขยายช่องทางการจัดจำหน่ายผลงานของกลุ่มบริษัท

-   กลุ่มบริษัทฯขยายธุรกิจภาพยนตร์ โดยบริษัท จีเอ็มเอ็ม ไท หับ จำกัด
    ได้ร่วมลงทุนกับผู้ที่มีความรู้และมีประสบการณ์ในธุรกิจภาพยนตร์ ได้แก่ บริษัทไฟว์สตาร์
    โปรดักชั่น จำกัด บริษัท ฟีโนมีนา โมชั่นพิคเจอร์ส จำกัด และบริษัท บีบีทีวี โปรดัคชันส์ จำกัด
    ในปี 2548 บริษัทฯได้นำภาพยนตร์ออกสู่สายตาผู้ชมทั้งสิ้น 3 เรื่อง ได้แก่ มหาลัย’เหมืองแร่
    วัยอลวน และเพื่อนสนิท

-   กลุ่มบริษัทฯได้คืนสัมปทานคลื่น F.M. 103.0 FMM ให้กับเจ้าของสถานีไปในวันที่ 16
    กุมภาพันธ์ 2548 เนื่องจากทางเจ้าของสถานีได้สงวนเวลาช่วง prime time
    เพื่อออกอากาศรายการของกองทัพบก
    บริษัทจึงไม่สามารถจัดรายการเพื่อสร้างรายได้ให้ตามแผนที่วางไว้ และในปลายปี 2548
    กลุ่มบริษัทฯได้จัดตั้งบริษัท โอเพ่น เรดิโอ จำกัด และดำเนินการประมูลคลื่น F.M. 94.0
    เพื่อดำเนินธุรกิจวิทยุประเภทสถานีข่าว โดยเริ่มออกอากาศตั้งแต่วันที่ 1 มกราคม 2549

-   กลุ่มบริษัทฯได้มีการขยายธุรกิจสื่อโทรทัศน์ โดยได้เข้าซื้อหุ้นในบริษัท ดีทอล์ค จำกัด
    เพิ่มอีกร้อยละ 14 ของทุนชำระแล้ว คิดเป็นมูลค่า 60 ล้านบาท ในเดือนมีนาคม 2548
    ทำให้กลุ่มบริษัทถือหุ้นเพิ่มจากเดิมร้อยละ 51 เป็นร้อยละ 65
    ของทุนจดทะเบียนและเรียกชำระแล้ว

-   สำหรับธุรกิจสื่อสิ่งพิมพ์ กลุ่มบริษัทฯได้ออกนิตยสารเพิ่ม ได้แก่นิตยสารผู้ชาย Maxim
    (วางแผงฉบับแรกเดือนมกราคม 2548) และ เพิ่มทุนในบริษัท บลิส พับลิชชิ่ง จำกัด เป็น
    42.5 ล้านบาท ในไตรมาสที่ 1 ปี 2548
    เพื่อรองรับการผลิตและจำหน่ายนิตยสารบันเทิงรายปักษ์ In Magazine
    (วางแผงฉบับแรกเดือน มีนาคม 2549) นอกจากนี้บริษัทยังลงทุนซื้อหุ้นสามัญของบริษัท มติชน
    จำกัด (มหาชน) ในสัดส่วนร้อยละ 20 และซื้อหุ้นสามัญของบริษัท โพสต์ พับลิชชิง จำกัด
    (มหาชน) ในสัดส่วนร้อยละ 23.60 ของทุนจดทะเบียนและเรียกชำระแล้ว

-   กลุ่มบริษัทได้ขยายเข้าสู่ธุรกิจสร้างสรรค์และบริหารกิจกรรมทางการตลาด โดยเข้าลงทุนใน
    บริษัท อินเด็กซ์ อีเว้นท์ เอเจนซี่ จำกัด (มหาชน) ในสัดส่วนร้อยละ 50
    ของทุนจดทะเบียนและเรียกชำระแล้ว เพื่อรองรับแนวโน้มการเติบโตของธุรกิจการจัดอีเว้นท์
    นอกจากนี้ยังส่งผลให้กลุ่มบริษัทสามารถดำเนินธุรกิจสื่อได้อย่างครบวงจร
    และตอบสนองความต้องการของลูกค้าได้ดียิ่งขึ้น

(2) ผลการดำเนินงาน

  ภาพรวมของผลการดำเนินงานที่ผ่านมา

  ภาพรวมของผลการดำเนินงานที่ผ่านมาของกลุ่มบริษัทฯ ในปี 2548 มีรายได้รวมทั้งสิ้น
  6,313.28 ล้านบาท ซึ่งลดลงจากรายได้ของงวดเดียวกันกันของปีก่อน 358.16 ล้านบาท
  เมื่อเปรียบเทียบกับรายได้รวมของปี 2547 จำนวน 6,671.44 ล้านบาท
  สาเหตุหลักเกิดจากการลดลงของรายได้ในธุรกิจเพลง ธุรกิจสื่อวิทยุ และธุรกิจสื่อโทรทัศน์
  อย่างไรก็ตามกลุ่มบริษัทมีธุรกิจที่ทำรายได้เพิ่มขึ้นได้แก่ธุรกิจ E-Business ธุรกิจสื่อสิ่งพิมพ์
  และธุรกิจให้บริการสร้างสรรค์และจัดกิจกรรมทางการตลาด

  โดยกลุ่มบริษัทมีกำไรสุทธิรวมจำนวน 203.51 ล้านบาท ลดลงจากปี 2547 เป็นจำนวน 496.69
  ล้านบาท เมื่อเปรียบเทียบกับงวดเดียวกันกับปี 2547 ที่มีกำไรสุทธิจำนวน 700.20 ล้านบาท
  หรือลดลงคิดเป็นอัตราร้อยละ 71

  ทั้งนี้บริษัทและบริษัทย่อยมีค่าใช้จ่ายในการขายและบริหารเป็นจำนวน 2,225.3 ล้านบาทในปี
  2548 เพิ่มขึ้นจาก 1,857.97 ล้านบาทในปี 2547 คิดเป็นอัตราร้อยละ 19.77
  ทั้งนี้จะเห็นได้ว่าอัตราส่วนของค่าใช้จ่ายในการขายและบริหารต่อรายได้รวมของบริษัทคิดเป็นร้อยละ
  35 ของรายได้รวม การเพิ่มขึ้นของค่าใช้จ่ายดังกล่าวในขณะที่รายได้รวมมีการปรับตัวลดลงนั้น
  ส่วนใหญ่เป็นผลมาจากค่าใช้จ่ายในการโฆษณาและส่งเสริมการขายที่เพิ่มขึ้น
  เพื่อสนับสนุนการขยายตัวของธุรกิจ E-Business
  ธุรกิจสิ่งพิมพ์และธุรกิจใหม่คือธุรกิจสร้างสรรค์และรับจัดกิจกรรม
  นอกจากนี้ยังเป็นค่าใช้จ่ายเพื่อรักษาส่วนแบ่งทางการตลาดในธุรกิจวิทยุและโทรทัศน์ซึ่งมีภาวการณ์แข่งขันที่รุนแรง

  ในปี 2548 บริษัทมีเงินกู้ เพื่อใช้ลงทุนขยายกิจการของบริษัท จึงมีภาระดอกเบี้ยจ่ายจำนวน
  34.74 ล้านบาท

  ในปี 2548 บริษัทมีผลขาดทุนจากเงินลงทุนใน บริษัท ยูไนเต็ด บรอดคาสติ้ง คอร์ปอเรชั่น จำกัด
  (มหาชน) (UBC) จำนวน 32.2 ล้านบาท
  เนื่องจากตลาดหลักทรัพย์ได้อนุมัติให้เพิกถอนหุ้นสามัญของ UBC
  ออกจากการเป็นหลักทรัพย์จดทะเบียนในตลาดหลักทรัพย์ เมื่อวันที่ 30 ธันวาคม 2548
  บริษัทจึงได้โอนเงินลงทุนในหลักทรัพย์ดังกล่าวมาเป็นเงินลงทุนทั่วไป ในราคาหุ้นละ 26.50 บาท
  ซึ่งเป็นราคาที่มีผู้ทำคำเสนอซื้อหุ้นของบริษัทดังกล่าว และบันทึกขาดทุนจากเงินลงทุนนี้

  ถึงแม้บริษัทจะมีรายได้ลดลงตามที่อธิบายข้างต้น
  แต่อัตรากำไรขั้นต้นของบริษัทฯยังคงอยู่ในระดับที่ใกล้เคียงกับงวดเดียวกันของปีก่อน
  คือลดลงจากอัตราร้อยละ 41 เป็นอัตราร้อยละ 40
  อย่างไรก็ตามเนื่องจากการลดลงของรายได้ธุรกิจเพลงซึ่งก่อให้เกิดผลกระทบต่อธุรกิจที่ต่อเนื่องอื่นๆ
  รวมทั้งในปี 2548 นี้
  เป็นช่วงเริ่มต้นของการลงทุนในธุรกิจใหม่และมีภาวะการแข่งขันที่ค่อนข้างรุนแรงในธุรกิจวิทยุและโทรทัศน์
  ทำให้บริษัทมีค่าใช้จ่ายในโฆษณาและส่งเสริมการขายเพิ่มขึ้นดังที่ได้กล่าวแล้วข้างต้น
  ส่งผลให้อัตรากำไรจากการดำเนินการลดลงจากอัตราร้อยละ 16 ในปี 2547
  เหลือเพียงอัตราร้อยละ 8

  ผลการดำเนินงานที่ผ่านมาของแต่ละธุรกิจ

  ธุรกิจเพลงมีรายได้รวมจากการจำหน่ายสินค้าและค่าลิขสิทธิ์เพลงในปี 2548 จำนวน 2,783.58
  ล้านบาท ลดลงจากช่วงระยะเวลาเดียวกันของปี 2547ที่มีรายได้ 3,235.95 ล้านบาท คิดเป็น
  ลดลงในอัตราร้อยละ 13.98 อันเป็นผลมาจากสภาพเศรษฐกิจโดยรวม
  ทำให้เกิดการชะลอตัวของการบริโภคอย่างต่อเนื่องตลอดปี 2548
  ถึงแม้ว่าจำนวนอัลบั้มของเพลงที่ออกจำหน่ายในปีปัจจุบันจะใกล้เคียงกับจำนวนอัลบั้มของเพลงที่ออกจำหน่ายในปีก่อน
  และสืบเนื่องจากการเปลี่ยนแปลงลักษณะการซื้อสินค้าของผู้บริโภคจากซื้อสินค้าเพลงในรูป เทป
  ซีดี วีซีดี เป็นการซื้อสินค้า Digital ที่เกี่ยวกับโทรศัพท์มือถือ เพิ่มมากขึ้น
  ทำให้การเพิ่มขึ้นของรายได้จากธุรกิจ E-Business เพิ่มขึ้นในอัตราร้อยละ 23 จากการ
  ซึ่งสามารถชดเชยการลดลงของรายได้ของธุรกิจเพลงในบางส่วน
  นอกจากนี้การเพิ่มขึ้นของรายได้ในธุรกิจนี้เป็นผลจากการพัฒนาช่องทางและวิธีการจำหน่าย
  ซึ่งเป็นผลให้บริษัทฯ สามารถเพิ่มรายได้และลดการพึ่งพารายได้จากผู้ให้บริการโทรศัพท์เคลื่อนที่
  (Mobile Operator) ได้บางส่วน นอกจากนี้บริษัทฯ มีการขยายธุรกิจทางด้านคาราโอเกะ
  ซึ่งจะเป็นธุรกิจที่เอื้อประโยชน์ต่อธุรกิจเพลงในอนาคต
  ทั้งในด้านรายได้และฐานข้อมูลของผู้บริโภคที่มีขนาดใหญ่ทั่วประเทศ
  ซึ่งจะช่วยให้บริษัทสามารถวิเคราะห์และวางกลยุทธ์ได้อย่างประสิทธิภาพและทันต่อเหตุการณ์

  ธุรกิจการจัดคอนเสิร์ตและละครเวทีมีรายได้รวมในปี 2548 จำนวน 160.47 ล้านบาท
  ลดลงจากช่วงระยะเวลาเดียวกันของปี 2547 ที่มีรายได้ 291.70 ล้านบาท คิดเป็นอัตราร้อยละ
  45 อันเป็นผลมาจากเหตุการณ์สึนามิในเดือนธันวาคม 2547
  มีผลทำให้ทั้งภาครัฐและเอกชนลดการจัดคอนเสิร์ตในครึ่งปีแรกของปี 2548
  ถึงอย่างไรก็ตามธุรกิจคอนเสิร์ตมีปรับตัวขึ้นในช่วงครึ่งปีหลังของปี 2548
  จนมีรายได้ใกล้เคียงกับระยะระยะเวลาเดียวกันของปีก่อน ในส่วนละครเวทีไม่มีการจัดในปี
  2548 อันเนื่องจากการจัดโครงสร้างธุรกิจภายในกลุ่มบริษัท

  ธุรกิจการจัดการและบริหารศิลปินมีรายได้รวมในปี 2548 จำนวน 320.98 ล้านบาท
  ซึ่งมีจำนวนใกล้เคียงกันกับช่วงระยะเวลาเดียวกันของปี 2547 ที่มีรายได้ 326.81 ล้านบาท
  ถึงอย่างไรก็ตามบริษัทมีนโยบายมุ่งเน้นพัฒนาและบริหารจัดการศิลปินของบริษัทเพื่อให้เป็นแหล่งรายได้หลักของบริษัทอีกช่องทางหนึ่ง

  ธุรกิจภาพยนตร์มีรายได้รวมจากการผลิตภาพยนตร์และภาพยนตร์โฆษณาในปี 2548 จำนวน
  318.46 ล้านบาท ลดลงจากช่วงระยะเวลาเดียวกันของปี 2547 ที่มีรายได้ 361.69 ล้านบาท
  หรือลดลงคิดเป็นอัตราร้อยละ 12 เนื่องจากในปี 2548 มีจำนวนภาพยนตร์ออกฉายน้อยกว่าปี
  2547 ถึงอย่างไรก็ตามบริษัทฯ
  สามารถเพิ่มรายได้ของธุรกิจภาพยนตร์โดยการขายลิขสิทธิ์ภาพยนตร์ในต่างประเทศ

  ธุรกิจสื่อวิทยุมีรายได้รวมในปี 2548 จำนวน 844.77 ล้านบาท
  ลดลงจากช่วงระยะเวลาเดียวกันของปี 2547 ที่มีรายได้ 972.35 ล้านบาท
  หรือลดลงคิดเป็นอัตราร้อยละ 13 อันเป็นผลมาจากจำนวนคลื่นวิทยุที่บริษัทฯ บริหารลดลงจาก 6
  สถานี เหลือ 5 สถานี ในเดือนกุมภาพันธ์ 2548
  และเนื่องจากภาวะการแข่งขันที่สูงขึ้นอย่างต่อเนื่อง ทำให้รายได้ลดลง อย่างไรก็ดี
  บริษัทยังคงมุ่งเน้นการปรับปรุงรายการคุณภาพให้ได้รับความนิยม (Rating) สูงอยู่เสมอ
  โดยในคลื่นหลักของบริษัท อาทิ เช่น Green Wave และ Hot Wave
  ยังคงรักษาลูกค้าสื่อโฆษณาไว้ได้อย่างต่อเนื่อง
  ทั้งนี้กลุ่มบริษัทมีต้นทุนหลักในการประกอบธุรกิจวิทยุของบริษัทประกอบด้วย ค่าเช่าช่วงเวลา
  ค่าจัดรายการและค่าใช้จ่ายกิจกรรมคลื่น
  และเป็นที่น่าสังเกตว่าท่ามกลางภาวะแข่งขันที่รุนแรงในการประมูลคลื่นและการแย่งความนิยม
  (Rating) จากผู้ฟัง ต้นทุนต่างๆ เหล่านี้มีแนวโน้มที่จะเพิ่มสูงขึ้นทั้งสิ้น
  กลยุทธ์หลักของบริษัทคือการผลิตรายการที่มีคุณภาพและดึงดูดความสนใจจากผู้ฟังอย่างต่อเนื่อง
  จึงต้องมีการจัดกิจกรรมพิเศษต่างๆให้ผู้ฟังมากขึ้น ดังนั้น
  ต้นทุนค่าจัดรายการและค่าใช้จ่ายกิจกรรมคลื่นจึงสูงขึ้น

  ธุรกิจสื่อโทรทัศน์มีรายได้รวมในปี 2548 จำนวน 919.63
  ล้านบาทลดลงจากช่วงระยะเวลาเดียวกันของปี 2547ที่มีรายได้ 939.40 ล้านบาท คิดเป็น
  ลดลงในอัตราร้อยละ 2 อันเป็นผลมาจากจำนวนเวลาออกอากาศในช่วง Prime time
  ลดลงจากภาวะการแข่งขันของธุรกิจสื่อโทรทัศน์ ถึงอย่างไรก็ตามบริษัทฯ
  สามารถขายโฆษณาต่อชั่วโมงออกอากาศได้ในอัตราที่ดีขึ้น รวมถึงรายการของบริษัทฯ
  มีเรตติ้งโดยเฉลี่ยที่ดีขึ้น

  ธุรกิจสื่อสิ่งพิมพ์มีรายได้รวมในปี 2548 จำนวน 295.99 ล้านบาท
  เพิ่มขึ้นจากช่วงระยะเวลาเดียวกันของปี 2547 ที่มีรายได้ 262.38 ล้านบาท คิดเป็น
  เพิ่มขึ้นในอัตราร้อยละ 12.8
  ซึ่งสูงกว่างบโฆษณาผ่านนิตยสารของอุตสาหกรรมที่เพิ่มขึ้นเพียงร้อยละ 8 อันมีผลมาจากในปี
  2548 บริษัทมีนิตยสารรายเดือนและรายปักษ์ 5 เล่ม ในขณะที่ปี 2547 มีนิตยสารรายเดือนเพียง
  3 เล่มโดยนิตยสารที่เพิ่มขึ้นได้แก่นิตยสารรายเดือน Maxim และนิตยสารรายปักษ์ In
  Magazine

  บริษัทมีการขยายธุรกิจเข้าสู่ธุรกิจให้บริการสร้างสรรค์และจัดกิจกรรมทางการตลาด
  โดยลงทุนในกลุ่มบริษัท อินเด็กซ์ อีเว้นท์ เอเจนซี่ จำกัด (มหาชน) ในปลายเดือน มิถุนายน
  2548 ในสัดส่วนร้อยละ 50 ของทุนจดทะเบียนและเรียกชำระแล้ว
  มีผลทำให้มียอดรายได้จากกิจกรรมทางการตลาดในปีปัจจุบันเพิ่มขึ้น 298.14 ล้านบาท

(3) ฐานะทางการเงิน

1)  สินทรัพย์

-   ส่วนประกอบของสินทรัพย์

  กลุ่มบริษัทมีสินทรัพย์รวมทั้งสิ้นเป็นจำนวน 7,172.47 ล้านบาท ณ วันที่ 31 ธันวาคม 2548
  เพิ่มขึ้นร้อยละ 21.41 จากวันที่ 31 ธันวาคม 2547 ซึ่งมีจำนวน 5,907.41 ล้านบาท
  การเปลี่ยนแปลงสินทรัพย์ส่วนใหญ่เกิดจากการลงทุนขยายกิจการเพิ่มเติมตามแผนธุรกิจของบริษัท
  ได้แก่การขยายเข้าสู่ธุรกิจสร้างสรรค์และบริหารกิจกรรมทางการตลาด โดยลงทุนในกลุ่มบมจ.
  อินเด็กซ์ อีเว้นท์ เอเจนซี่ และการลงทุนซื้อหุ้นสามัญของบริษัท ซีเอ็ดยูเคชั่น จำกัด (มหาชน)
  บริษัท มติชน จำกัด (มหาชน) และ บริษัท โพสต์ พับลิชชิง จำกัด (มหาชน)

-   คุณภาพของสินทรัพย์

  ลูกหนี้การค้า

  ณ วันที่ 31 ธันวาคม 2548 บริษัทและบริษัทย่อยมีลูกหนี้การค้า (Gross)
  ทั้งสิ้นจำนวน1,366.34 ล้านบาท โดยแบ่งเป็นลูกหนี้กิจการที่เกี่ยวข้องกัน 17.49 ล้านบาท
  (1.2%) และลูกหนี้การค้าทั่วไป 1,348.85 ล้านบาท (98.8%) เพิ่มขึ้นจากปี 2547ร้อยละ 4
  เนื่องจากกลุ่มบริษัทขยายธุรกิจในด้านกิจกรรมทางการตลาดซึ่งมีผลทำให้กลุ่มบริษัทมีลูกหนี้สูงขึ้น
  บริษัทมีระยะเวลาเก็บหนี้เฉลี่ย 78 วันในปี 2548 เพิ่มขึ้นจากปี 2547 ที่ 68 วัน
  อย่างไรก็ตามระยะเวลาเก็บหนี้เฉลี่ยยังอยู่ในระดับที่ใกล้เคียงกับนโยบายการให้เครดิตกับลูกค้า
  (Credit term) ที่ 60-90 วัน ในขณะที่ระยะเวลาขายสินค้าเฉลี่ยประมาณ 63 วัน
  ใกล้เคียงกับปี 2547 ที่ 62 วัน และระยะเวลาในการชำระหนี้ประมาณ 118 วัน เพิ่มจาก 103
  วันในปี 2547 ทำให้บริษัทมี Cash Cycle ประมาณ 21 วัน ลดลงจาก 26 วัน ในปี 2547

  สำรองหนี้สูญ

  บริษัทมีนโยบายในการตั้งสำรองหนี้สงสัยจะสูญโดยประมาณจากยอดลูกหนี้ที่อาจเรียกเก็บเงินไม่ได้
  ซึ่งอาศัยประสบการณ์ในการเรียกเก็บเงินในอดีตและตามสถานะปัจจุบันของลูกหนี้เป็นเกณฑ์
  ซึ่งในกรณีทั่วไปจะเป็นลูกหนี้การค้าที่ค้างชำระเกิน 12 เดือน อย่างไรก็ดี
  จะเห็นได้ว่าบริษัทมีการตั้งสำรองหนี้สงสัยจะสูญเต็มจำนวนสำหรับลูกหนี้ที่คาดว่าจะมีปัญหาในการชำระเงินเพียงพอแล้ว
  แสดงให้เห็นถึงนโยบายการบัญชีที่เข้มงวด (Conservative) ของบริษัท
  ทำให้สามารถมั่นใจได้ว่ายอดลูกหนี้การค้าสุทธิที่ปรากฏในงบดุลมีคุณภาพสูงและสามารถเรียกเก็บเงินได้ตามกำหนดเวลา

2)  สภาพคล่อง

-   กระแสเงินสด

  ในปี 2548 บริษัทและบริษัทย่อยมีเงินสดและรายการเทียบเท่าเงินสดลดลง 584.02 ล้านบาท
  โดยมีสาเหตุมาจากที่บริษัทสามารถสร้างกระแสเงินสดจากการดำเนินงานได้ทั้งสิ้น 571.33
  ล้านบาท แต่มีการใช้เงินสดไปในกิจกรรมลงทุนจำนวน 2,014.27 ล้านบาท
  โดยส่วนใหญ่เป็นการจ่ายซื้อเงินลงทุนในบริษัทย่อยและการซื้อเงินลงทุนระยะยาว
  รวมทั้งการซื้ออุปกรณ์ในการผลิตรายการประเภทต่างๆ ตามแผนธุรกิจของบริษัท
  ส่วนเงินทุนที่เหลือบริษัทได้รับจากกิจกรรมจัดหาเงิน
  โดยกระแสเงินสดจากกิจกรรมการจัดหาเงินสุทธิเท่ากับ 867.45 ล้านบาท
  ส่วนใหญ่เกิดจากการกู้ยืมเงินจากธนาคารจำนวน 1,159.75 ล้านบาท
  และมีการจ่ายเงินปันผลจำนวน 416.5 ล้านบาท
  โดยเป็นการจ่ายเงินปันผลประจำปีจากกำไรของปี 2547 ในอัตราหุ้นละ 0.65 บาท เป็นเงิน
  318.5 ล้านบาท และเป็นการจ่ายเงินปันผลระหว่างกาล สำหรับปี 2548
  จากผลการดำเนินงานครึ่งปีแรกของปี 2548 ในอัตราหุ้นละ 0.20 บาท เป็นเงิน 98 ล้านบาท
  ทั้งนี้ แม้เงินสดของบริษัทจะลดลง แต่ก็ยังอยู่ในระดับที่สูงมาก โดย ณ สิ้นปี 2548
  บริษัทมีเงินสดและรายการเทียบเท่าเงินสด อยู่ 1,762.77 ล้านบาท
  แสดงให้เห็นถึงสภาพคล่องที่ดีและฐานะทางการเงินที่เข้มแข็งของบริษัท

-   อัตราส่วนสภาพคล่องที่สำคัญ

  ในปี 2548 กลุ่มบริษัท มีอัตราอัตราส่วนสภาพคล่องเท่ากับ 1.39 เท่า
  และอัตราส่วนสภาพคล่องหมุนเร็วเท่ากับ 1.05เท่า เทียบกับปี 2547 ซึ่งมี 2.28 เท่าและ
  1.79เท่า ตามลำดับ อัตราส่วนดังกล่าวแสดงให้เห็นถึงสภาพคล่องที่ค่อนข้างสูงของบริษัท

3)  โครงสร้างเงินทุน

-   หนี้สิน

  ในปี 2548 กลุ่มบริษัทมีหนี้สินรวม 3,576.51 ล้านบาท ในขณะที่ปี 2547 มีหนี้สินจำนวน
  2,295.90 ล้านบาท
  โดยหนี้สินส่วนใหญ่เกิดจากเงินกู้ยืมจากธนาคารเพื่อใช้ในการลงทุนของกลุ่มบริษัท
  และส่วนหนี้สินที่เกิดจากการดำเนินงาน อันได้แก่
  เจ้าหนี้การค้าและค่าใช้จ่ายค้างจ่ายประเภทต่างๆ
  ส่วนใหญ่เพิ่มขึ้นจากบริษัทที่มีขนาดใหญ่ขึ้นจากขยายการลงทุนของกลุ่มบริษัท

-   ส่วนของผู้ถือหุ้น

  กลุ่มบริษัทมีส่วนของผู้ถือหุ้น ณ วันที่ 31 ธันวาคม 2548 ทั้งสิ้นจำนวน 3,595.95 ล้านบาท
  เมื่อเทียบกับจำนวน 3,611.51 ล้านบาท ณ วันที่ 31 ธันวาคม 2547
  ลดลงในส่วนของผู้ถือหุ้นเล็กน้อย โดยสาเหตุหลักมาจากกำไรสะสมลดลง จำนวน 311.78
  ล้านบาท ขาดทุนที่ยังไม่เกิดขึ้นจริงจากการเปลี่ยนแปลงมูลค่าเงินลงทุนระยะยาว จำนวน 76.32
  ล้านบาท สุทธิจากส่วนเกินมูลค่าหุ้นที่เพิ่มขึ้นจาก กลุ่มจีเอ็มเอ็ม มีเดีย 139.77 ล้านบาท และ
  ส่วนของผู้ถือหุ้นส่วนน้อยที่เพิ่มขึ้นจากการลงทุนในบริษัทย่อยมากขึ้นจำนวน 251.32 ล้านบาท

-   ความเหมาะสมของโครงสร้างเงินทุน

  ณ วันที่ 31 ธันวาคม 2548 บริษัทมีอัตราส่วนหนี้สินต่อส่วนของผู้ถือหุ้นเท่ากับ 0.99 เท่า เพิ่มขึ้น
  0.35 เท่า จาก ณ. สิ้นปี 2547
  เนื่องจากบริษัทมีการกู้ยืมจากธนาคารเพิ่มขึ้นเพื่อการขยายการลงทุน
  ซึ่งบริษัทคาดว่าการลงทุนที่เกิดขึ้น
  จะทำให้บริษัทบรรลุเป้าหมายการเป็นผู้นำธุรกิจบันเทิงและสื่อครบวงจรทั้ง เพลง คอนเสิร์ต
  บริหารศิลปิน ภาพยนตร์ และสื่อต่างๆรวมถึงสื่อวิทยุ โทรทัศน์ และการจัดกิจกรรมทางการตลาด
  ทั้งนี้ยังเป็นการเพิ่มช่องทางการทำรายได้ของกลุ่มบริษัทอีกด้วย

4)  ปัจจัยและอิทธิพลหลักที่อาจมีผลต่อผลการดำเนินงานและฐานะการเงินในอนาคต

  ไม่มี

  12.3 ค่าตอบแทนของผู้สอบบัญชี

  ในรอบปีบัญชี 2548 กลุ่มบริษัทได้แต่งตั้งสำนักงาน เอินส์ท แอนด์ ยัง จำกัด โดยคุณ ฌรงค์
  พันตาวงษ์ เป็นผู้สอบบัญชีของบริษัท โดยสำนักงานสอบบัญชีได้รับค่าตอบแทนจากกลุ่มบริษัท
  เป็นค่าตอบแทนจากการสอบบัญชี จำนวน 8.495 ล้านบาท และไม่มีค่าตอบแทนจากค่าบริการอื่น
  แต่อย่างใด
  ไม่ว่าในรอบบัญชีที่ผ่านมาหรือที่ต้องจ่ายในอนาคตอันเกิดจากการตกลงที่ยังให้บริการไม่แล้วเสร็จในรอบปีบัญชี
  2548